
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Aivars Smagars kā patērētāju interešu pārstāvis un Ingus Rūtiņš kā komersantu interešu pārstāvis izskatīja strīdu starp patērētāju un SIA “ASĪZE” (turpmāk – sabiedrība) saistībā ar lietotas automašīnas kvalitāti.

No lietas materiāliem izriet, ka 2025. gada 6. oktobrī patērētājs no sabiedrības iegādājās lietotu automašīnu Renault Trafic, par 9500,00 EUR. Par maksājumu liecina pavadzīme un bankas maksājuma izdruka.

Patērētājs norāda, ka jau nākamajā dienā pēc iegādes tika konstatēti būtiski defekti – DPF filtra aizsērējums, AdBlue sistēmas darbības traucējumi, dzinēja vadības bloku kļūdas (ECM, UCH, UPC, IC), gaisa plūsmas un temperatūras sensoru darbības traucējumi, kā arī eļļas noplūdes slēpšana ar hermētiķi. Patērētājs norāda, ka sabiedrība izvairās no komunikācijas, bloķē kontaktus un atsakās veikt automašīnas diagnostiku vai remontu.

2026. gada 8. maija autoservisa defektācijas aktā konstatēts kritisks motoreļļas patēriņš – aptuveni 5 litri uz 1000 km, kas liecina par cilindru un virzuļu grupas nodilumu, un secināts, ka turpmāka ekspluatācija nav pieļaujama, jo pastāv dzinēja pilnīgas bojāejas risks.

Patērētājs Komisijai izvirza prasību atcelt pirkuma līgumu un atmaksāt 9500,00 EUR, vai uzlikt par pienākumu sabiedrībai segt dzinēja kapitālā remonta izmaksas.

No sabiedrības PTAC iesniegtās atbildes izriet, ka sabiedrība noraida patērētāja prasības, norādot, ka automašīna esot bijusi teicamā tehniskā stāvoklī, ka patērētājs iegādājies lietotu transportlīdzekli ar atbilstošu nolietojumu, ka līguma 6. punkts izslēdzot pretenzijas, un ka konstatētie defekti neesot bijuši preces neatbilstība piegādes brīdī.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas.

Komisija konstatē, ka būtiskie defekti – DPF filtra pilnīgs aizsērējums, AdBlue sistēmas darbības traucējumi, vadības bloku kļūdas, eļļas noplūdes slēpšana un kritisks dzinēja nodilums – ir atklāti 1 dienas laikā pēc iegādes, un tie nav uzskatāmi par parastu nolietojumu. Tie būtiski ietekmē transportlīdzekļa drošu ekspluatāciju un padara to nepiemērotu paredzētajam lietošanas mērķim.

Komisija norāda, ka saskaņā ar PTAL 6. panta vienpadsmito daļu līguma noteikumi, kas paredz patērētāja atteikšanos no likumiskajām tiesībām, ir netaisnīgi un nav spēkā. Līdz ar to līguma 6. punktā ietvertās atrunas neietekmē sabiedrības pienākumu nodrošināt preces atbilstību.

Komisija secina, ka transportlīdzeklis patērētājam nodots ar būtisku neatbilstību, kas pastāvēja jau nodošanas brīdī un kuru sabiedrība nav novērsusi. Sabiedrības atteikšanās veikt diagnostiku un komunikācijas ignorēšana pastiprina neatbilstības raksturu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:
apmierināt patērētāja prasību.

Sabiedrībai SIA “ASĪZE” atcelt pirkuma līgumu un atmaksāt patērētājam 9500,00 EUR.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.
Komisijas priekšsēdētājs	Edgars Puriņš
Šis dokuments ir parakstīts ar drošu elektronisko parakstu un satur laika zīmogu.

